**Međunarodni sud pravde - Tužba Republike Hrvatske protiv Republike Srbije zbog povrede odredbi Konvencije o sprečavanju i kažnjavanju zločina genocida**

**INICIRANJE POSTUPKA**

* Hrvatska je započela postupak pred Međunarodnim sudom pravde još 1999. godine, dakle prije više od 15 godina.
* Zahtjev za pokretanje tužbe **(Application)** je Međunarodnom sudu pravde podnesen 02. srpnja 1999. godine, a tada je zastupnik Republike Hrvatske bio **odvjetnik David B. Rivkin.**
* U vrijeme podnošenja tužbe, Slobodan Milošević je još uvijek imao vlast u Srbiji, a to je upravo osoba koja je svojom idejom o „Velikoj Srbiji“ dovela do stašnih zločina koji su se u dogodili u Hrvatskoj.
* Iako se Međunarodni kazneni tribunal za bivšu Jugoslaviju bavio zločinima iz devedesetih, uloga Međunarodnog suda pravde, koji odučuje isključivo o zločinu genocida temeljem Konvencije o sprječavanju i kažnjavanju zločina genocida, je izuzetno bitna jer je taj Sud prvi i jedini u mogućnosti sagledati ukupnost svih zločina koji su počinjeni nad Hrvatima za vrijeme rata.
* Za razliku od svih drugih sudova koji sude pojedincima, za pojedine događaje, ovaj Sud ima priliku vidjeti širu sliku obzirom da se radi o Sudu koji odlučuje o odgovornosti država a ne pojedinaca.

**OBRAZLOŽENJE TUŽBE**

* Sljedeći korak u ovom postupku bilo je podnošenje detaljnog obrazloženja tužbe **(Memorial).**
* U svibnju 2000. godine zastupnikom Republike Hrvatske pred Međunarodnim sudom pravde imenovan je **prof. dr. sc. Ivan Šimonović**, tada stalni predstavnik Republike Hrvatske pri UN u New Yorku a suzastupnicima **dr. sc. Ivo Josipović,** profesor na Pravnom fakultetu u Zagrebu i mr. sc. **Jakša Muljačić,** tada veleposlanik RH u Kraljevini Nizozemskoj.
* 2000. godine je za ad hoc suca pri Međunarodnom sudu pravde imenovan **dr. sc. Budislav Vukas,** profesor na Pravnom fakultetu u Zagrebu.
* Memorijal je Sudu dostavljen **u ožujku 2001. godine,** a radi se o izuzetno opsežnom podnesku koji se sastoji od 6 Volumena pri čemu prvi volumen predstavlja osnovni tekst (414 str.), a ostali volumeni (neki i u više tomova) popratnu dokumentaciju, dakle dokaze koji potvrđuju navode osnovnog teksta. Osnovni tekst obrazloženja tužbe obuhvaća: uvod, činjenični dio o povijesnoj i političkoj pozadini, činjenice o JNA i paramilitarnim grupama, pregled genocidnih aktivnosti u istočnoj Slavoniji i ostatku Hrvatske, te pravne elementi vezane uz nadležnost Suda, Konvenciju o genocidu, odgovornost SRJ, a na kraju se nalaze zahtjevi Republike Hrvatske. Ostali volumeni obuhvaćaju svaku pojedine regije čiji su događaji opisani (istočna Slavonija, zapadna Slavonija, Banovina, Kordun, Lika i Dalmacija) na način da se iznosi etnička struktura, izjave svjedoka, prilažu vojni i drugi relevantni dokumenti. Primjerice, zemljopisne karte, povijesne karte, etničke karte, vojne karte, slike logora i masovnih grobnica, slike oštećenih kulturnih dobara i drugo. Također, u podnesku se nalazi i druga relevantna pravna i politička dokumentacija, međunarodna i domaća medijska građa kao i vojna dokumentacija. Nadalje, podnesak obuhvaća i kronologiju događaja, video transkripte govora mržnje i isječke iz knjiga, te na kraju sadrži i listu zarobljenih i listu nestalih osoba.

**PRIGOVOR SRBIJE DA SUD NIJE NADLEŽAN**

* **01. rujna 2002.** godine (tada još uvijek) **SR Jugoslavija (Srbija i Crna Gora)** dostavlja Sudu podnesak kojim **ulaže prigovor na nadležnost Suda u ovom postupku.**
* **Republika Hrvatska na te je prigovore odgovorila** pisanim podneskom koji je sudu dostavljen **29. travnja 2003. godine.**
* Obzirom na prigovor nadležnosti, prije rasprave o meritumu predmeta, Sud je trebao donijeti odluku je li nadležan za postupanje.
* osnovni argumenti Jugoslavije vezani uz (ne)nadležnost Suda bili su: (1) Međunarodni sud pravde nema nadležnost *ratione personae*, (2) tužba RH je nedopuštena što se tiče radnji ili propusta koji su se dogodili prije 27. travnja 1992. godine, (3) specifični zahtjevi iz hrvatske tužbe su nedopušteni i suvišni. Dakle, tvrdili su da u vrijeme podnošenja tužbe Sudu (Srbija) Jugoslavija nije bila članica UN-a, nije bila stranka Konvencije o genocidu niti stranka Statuta Suda pa su zatražili od Suda da donese odluku da nije nadležan ili da alternativno donese odluku da je Sud nije nadležan za sve događaje nastale prije 27. travnja 1992. godine (Srbija tvrdi da kao država postoji tek od tog datuma), te da su hrvatski zahtjevi da se privede pravdi određene osobe, dostavi informacije o nestalim osobama i vrati kulturna dobra odnesena iz Hrvatske također van nadležnosti Suda.
* Hrvatska je zatražila od Suda da odbaci sve navedene prigovore te da donese odluku da je nadležan za raspravu o tužbi koju je podnijela Hrvatska.
* U veljači 2007. godine razriješeni su suzastupnici dr. sc. Ivo Josipović (na osobni zahtjev) i mr. sc. Jakša Muljačić (koji više nije veleposlanik RH u Nizozemskoj), a **novim suzastupnicima su imenovane prof. dr. sc. Maja Seršić,** profesorica na Pravnom fakultetu u Zagrebu **i gđa Andreja Metelko-Zgombić**, tada Glavna pravna savjetnica u Ministarstvu vanjskih poslova i europskih integracija.
* U travnju 2008. godine **suzastupnikom je imenovan i mr. sc. Frane Krnić,** tadašnji veleposlanik RH u Kraljevini Nizozemskoj.
* **Usmena rasprava o nadležnosti** Međunarodnog suda pravde **održana je u Haagu u svibnju 2008**. godine kada se Hrvatska po prvi puta pojavila pred Međunarodnim sudom pravde
* Hrvatska je Sudu ponudila argumente iz kojih proizlazi da je Srbija bila vezana Konvencijom o genocidu od početka sukoba.
* Među glavnim argumentima, Hrvatska je Sudu ponudila dokaze da je Srbija de facto i de jure preuzela vodstvo i nadležnost nad federalnim organima, uključujući i vlast nad JNA, i prije nego li je došlo do formalnog raspada bivše Jugoslavije.
* Sud je donio **presudu o nadležnosti 18. studenog 2008. godine** kojom je odbacio prigovore Srbije te se proglasio nadležnim za daljnje vođenje postupka. Međutim, u odnosu na događaje prije 27. travnja 1992. godine Sud je u presudi o nadležnosti utvrdio da to nije preliminarno pitanje, te da će se o tome odlučivati kada se čuju činjenice o meritumu spora.
* Pitanje nadležnosti Međunarodnog suda pravde bilo je vrlo neizvjesno jer je Sud u dosadašnjoj praksi imao dva slična slučaja u kojima je po pitanju nadležnosti donio dvije različite odluke: (1) u slučaju tužbe Bosne i Hercegovine protiv Srbije i Crne Gore zbog povrede odredbi Konvencije o sprečavanju i kažnjavanju zločina genocida Sud je odlučio da je nadležan za Tužbu te u (2) slučaju tužbe Srbije i Crne gore protiv država članica NATO-a zbog kršenja obveze ne primjenjivanja sile Sud je odlučio da nije nadležan za Tužbu.
* U Hrvatskoj je objavljena knjiga „Tužba zbog genocida u Hrvatskoj 1991. –1995. pred Međunarodnim sudom pravde - Rasprava o nadležnosti“.

**NASTAVAK POSTUPKA NAKON ODLUKE O NADLEŽNOSTI**

* Obzirom je SR Jugoslavija 2003. godine promijenila ime u državnu zajednicu Srbija i Crna Gora, a iz koje je potom Crna Gora istupila 2006. godine, Hrvatska se na traženje Suda izjasnila da postupak nastavlja u odnosu na Republiku Srbiju (koja je nastavila državnopravni kontinuitet u odnosu na SR Jugoslaviju koju je Hrvatska izvorno tužila). Ujedno je pritom izjavljeno da time Hrvatska ne dira u moguću odgovornost Crne Gore, ni u mogućnost pokretanja zasebnog postupka protiv nje.
* Srbija je u **siječnju 2010. godine Sudu dostavila svoj pisani podnesak naziva Counter Memorial.** Ovim podneskom je Srbija odgovorila na tužbu RH (odgovor na Memorial) ali je ujedno i **uložena Protutužba protiv Hrvatske.**
* Protutužbom Srbija tereti Hrvatsku za počinjenje genocida nad srpskim stanovništvom za vrijeme i nakon operacije Oluja
* U srpnju 2010. godine sa mjesta zastupnika RH pred MSP **razriješen je dr. sc. Ivan Šimonović** radi odlaska na novu dužnost u UN koja nije spojiva sa funkcijom zastupnika, te se **zastupnikom imenuje prof. dr. sc. Mirjan Damaška**. Istom odlukom se **razrješuje suzastupnik mr. sc. Frane Krnić** (koji više nije bio vlp RH u Nizozemskoj)**, a suzastupnikom imenuje g. Gordan Markotić,** tada voditelj Ureda za suradnju s međunarodnim kaznenim sudovima Ministarstva pravosuđa.
* **u prosincu 2010. godine Hrvatska je Sudu dostavila podnesak naziva „Reply“,** a tim je podneskom Hrvatska odgovorila Srbiji na odgovor vezan uz Tužbu te je također odgovorila i na navode iz Protutužbe
* Ovaj se podnesak sastoji od 5 volumena pri čemu prvi predstavlja osnovni tekst (473 str.), a ostali popratnu dokumentaciju, dakle dokaze koji potvrđuju navode osnovnog teksta
* Prvi dio ovog podneska obuhvaća pitanja dokazivanja, političkog i povijesnog konteksta, te pojašnjenje činjenica o JNA i paravojnim skupinama te daljnje činjenice o genocidnim aktivnostima usmjerenim protiv Hrvata u pojedinim dijelovima Hrvatske. Pravni dio podneska odnosi se na nadležnost Suda za događaje koji su nastali prije 27. travnja 1992. godine, vezu s Konvencijom o genocidu i odgovornost tuženika za povredu Konvenciju uključujući pripisivost događaja Srbiji. Drugi dio podneska odnosi se na protutužbu, te se navodi kontekst događaja vezan uz tzv. RSK, opisuju se operacije koje su prethodile Oluji te se pravno pojašnjava legitimitet ove operacije kojom je oslobođen okupirani teritorij i kojom se stalo na kraj udruženom zločinačkom pothvatu takozvane Republike Srpske Krajine. Volumeni 2, 3, i 4 predstavljaju anekse vezane uz Tužbu (iskazi svjedoka, dokumenti vezani uz nestale osobe, dokumenti o ekshumacijama, lista nestalih osoba, lista logoraša, lista provedenih ekshumacija, vojni dokumenti i slično), a Volumen 5 su dokumenti vezani uz protutužbu.
* **U studenom 2011. godine** Srbija je Sudu dostavila podneska naziva **„Rejoinder“** kojim je odgovorila na hrvatski Reply, dakle u odnosu i na tužbu i na protutužbu
* **U kolovozu 2012. godine** Hrvatske je Sudu uputila dodatni podenesak naziva **„Additional pleading“,** posljednji pisani podnesak, kojim je Hrvatska odgovorila isključivo na navode iz Protutužbe. Ovaj se podnesak sastoji od 2 Volumena pri čemu prvi predstavlja osnovni tekst (105 str.), a drugi popratnu dokumentaciju.
* U lipnju 2013. godine razriješena je suzastupnica prof. dr. sc. Maja Seršić koja je imenovana zastupnicom RH u predmetu arbitraže sa Slovenijom, a suzastupnikom je **imenovan prof. dr. sc. Davorin Lapaš,** profesor na Pravnom fakultetu u Zagrebu, a razriješen je suzastupnik Markotić radi odlaska na mjesto veleposlanika RH u Beogradu.
* U listopadu 2013. godine **za zastupnicu** je imenovana i **prof. dr. sc. Vesna Crnić-Grotić, profesorica na Pravnom fakultetu u Rijeci,** a za **suzastupnicu je imenovana Jana Špero,** načelnica u Ministarstvu pravosuđa.
* Posebnom Odlukom Vlade, prof. dr. sc. Mirjan Damaška je 31. listopada 2013. godine razriješen sa mjesta zastupnika no nastavio sudjelovati u radu tima kao pravni savjetnik.

**USMENA RASPRAVA O MERITUMU PREDMETA**

* **Usmena rasprava** pred Međunarodnim sudom pravde o činjenicama ovoga predmeta **održana je od 03. ožujka do 01. travnja 2014. godine.**
* Hrvatska je prva iznosila argumente pred Sudom od 03. do 07. ožujka, a ovi su se argumenti odnosili na događaje iz tužbe Hrvatske protiv Srbije
* U prvom tjednu usmene rasprave, pred Sudom su za Hrvatsku svjedočili i svjedoci eksperti gđa Sonja Biserko i g. Ivan Grujić, te direktni svjedoci genocidnih aktivnosti.
* Domaći tim koji je zastupao Republiku Hrvatsku na usmenoj raspravi pred Međunarodnim sudom pravde u Den Haagu činili su zastupnica **prof. dr. sc. Vesna Crnić – Grotić**, suzastupnica **Andreja Metelko – Zgombić**, suzastupnica **Jana Špero**, suzastupnik prof. dr. sc. **Davorin Lapaš**, profesorica **Maja Seršić**, odvjetnik generala Gotovine pred MKSJ g. **Luka Mišetić** te djelatnici Ministarstva pravosuđa zaduženi za pravnu i logističku potporu tima.
* Strani tim koji je zastupao Hrvatsku na usmenoj raspravi pred Sudom čine dugogodišnji pravni savjetnici domaćeg tima (od 2000. godine), renomirani odvjetnici iz Velike Britanije specijalizirani za pitanja međunarodnog prava i to **prof. dr. sc. James Crawford** profesor Međunarodnog prava na University of Cambridge, odvjetnik u Matrix Chambers (koji je izabran za novog suca Međunarodnog suda pravde te će prisegnuti netom nakon objave presude), **prof. dr. sc. Philippe Sands**, profesor prava na Universitiy College London, odvjetnik u Matrix Chambers, **sir** **Kier Starmer**, odvjetnik, dosadašnji glavni tužitelj za Englesku i Wales te nekoliko odvjetnika i istražitelja iz Matrix Chambers.
* U Republici Hrvatskoj je tim stručnjaka kontinuirano radio na pripremi pisanih podnesaka i usmene rasprave, na pripremi podnesaka i rasprave, kao i prikupljanju dokaza, radila su sva relevantna tijela u Republici Hrvatskoj. Obzirom na više od 15 godina trajanja postupka, prikupljena je velika količina dokumenata koja je objedinjena u dokumentaciji podnesenom Sudu u Memorialu i Reply-u
* Dana 22. siječnja 2015. godine Međunarodni sud je objavio da će se **presuda objaviti dana 03. veljače 2015. godine**